Il-Kumitat tal-Istandards tal-Parlament m'għandux jintuża bħala witchhunt kontra MPs u politiċi, qal il-Ministru tal-Ġustizzja, Edward Zammit Lewis il-Ħamis. It-Tlieta, wara xhur ta' indeċiżjonijiet, il-kumitat qabel li jadotta rapport li kkonkluda li d-Deputat Laburista Rosianne Cutajar kisret l-etika meta naqset milli tiddikjara dħul minn ftehim ta' proprjetà għal Yorgen Fenech. Waqt li kien qed jitkellem il-Ħamis, Zammit Lewis – wieħed minn żewġ Membri Parlamentari tal-Gvern fil-kumitat – qal li Cutajar "ħalset prezz politiku" billi rriżenjat mill-Kabinett hekk kif tenna li l-Membri Parlamentari għandhom jagħżlu l-inqas livell ta' sanzjonijiet fir-rigward tagħha. "Nirrepeti li meta nerġgħu niltaqgħu biex niddeċiedu kif nipproċedu rridu nikkunsidraw li Cutajar diġà ħalset prezz politiku… u l-kumitat m'għandux jintuża bħala witchhunt kontra MPs, membri tal-eżekuttiv jew persuni oħra," qal Zammit Lewis. Skont l-Att dwar l-Istandards fil-Ħajja Pubblika, MPs misjuba li kisru l-kodiċi tal-etika jistgħu jintalbu mill-Parlament biex jirrettifikaw il-ksur li jkunu għamlu, jagħmlu apoloġija bil-miktub, jagħmlu apoloġija permezz ta' dikjarazzjoni personali fil-Kamra, jħalsu lura riżorsi użati ħażin. Il-Membri Parlamentari jistgħu wkoll jiġu sanzjonati kif jidhrilha xieraq il-Kamra tad-Deputati. F'Lulju, il-Kummissarju għall-Istandards George Hyzler iddetermina li l-eks segretarju parlamentari kisret l-etika meta aġixxiet ta' broker fi ftehim ta' proprjetà li kien jinvolvi lill-eks CEO ta' Tumas Group akkużat bil-qtil ta' Daphne Caruana Galizia. Cutajar ġiet sfurzata tirriżenja b'mod permanent mill-kabinett wara r-rakkomandazzjoni tal-Kummissarju li tiġi investigata mill-awtoritajiet tat-taxxa. Il-PN irid lil Cutajar tirriżenja; se jkun implimentat ir-rapport tal-etika Cutajar kienet ġiet rrappurtata li rċeviet €44,000 għall-bejgħ ta' palazzo fl-Imdina ta' €3.1 miljun lil Fenech, ftehim li waqa' meta n-negozjant ġie arrestat għall-qtil ta' Caruana Galizia. Is-sidien tal-proprjetà ilhom jitolbu rimborż tal-miżati, li ma ssemmewx fid-dikjarazzjoni tal-assi ta' Cutajar. Id-Deputat qatt ma ċaħdet li kellha relazzjoni personali ma' Fenech u filwaqt li ċaħdet li rċeviet ħlas ta' senserija ammettiet li rċeviet €9,000 fi flus kontanti mingħand is-suspettat tal-qtil bħala rigal f'għeluq snina. Fi stqarrija maħruġa wara l-laqgħa tal-kumitat tat-Tlieta, il-Partit Nazzjonalista sejjaħ għar-riżenja ta' Cutajar. "Il-Partit Nazzjonalista jistenna li Rosianne Cutajar tirriżenja immedjatament minn Membru Parlamentari u jekk tirrifjuta li tagħmel dan, il-Prim Ministru Robert Abela għandu jkeċċiha mill-Grupp Parlamentari tal-Partit Laburista." Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_618e17695f885_rand.td-a-rec-img{text-align:left}.td_uid_3_618e17695f885_rand.td-a-rec-img img{margin:0 auto 0 0}